Berjumst gegn ofbeldi gegn konum á átakasvæðum 16 daga átak gegn ofbeldi gegn konum hefst í dag , á alþjóðlegum degi gegn kynbundnu ofbeldi . UNIFEM á Íslandi , sem nú er hluti af Jafnréttisstofnun Sameinuðu þjóðanna ( UN Women ) , stendur fyrir Ljósagöngu af þessu tilefni . Barnaheill – Save the Children á Íslandi taka þátt í átakinu sem ýtt er úr vör í tuttugasta sinn . Alþjóðleg yfirskrift 16 daga átaksins í ár er Berjumst gegn ofbeldi gegn konum á átakasvæðum . Á Íslandi verður lögð áhersla á ábyrgð gerenda í ofbeldismálum . Með Ljósagöngunni er tilgangurinn að vekja athygli á stöðu þeirra milljóna kvenna sem verða fyrir ofbeldi , bæði hér heima og erlendis . Markmiðið er einnig að minna á þá skömm og niðurlægingu sem slíku ofbeldi fylgir þegar ábyrgðin ætti að öllu leyti að hvíla á herðum gerandans . Hægt er að sjá dagskrá átaksins hér . Í ár verður gengið frá Þjóðmenningarhúsinu við Hverfisgötu klukkan 19.00 , að Sólfarinu við Sæbraut . Áður en gengið verður af stað og eftir að á áfangastað er komið , munu konur af ýmsum þjóðernum lesa ljóð sem tengjast baráttumálum kvenna . Slökkt verður á friðarsúlunni í dag klukkan 19.45 til að vekja athygli á því myrkri og einangrun sem fórnarlömb kynbundins ofbeldis þurfa að búa við . Með því að tendra ljósið á ný er hnykkt á þeirri von að hægt verði að vinna bug á ofbeldi gegn konum í heiminum og því kynjamisrétti sem því fylgir . Friður mun ekki ríkja fyrr en búið er að uppræta ofbeldi í öllum myndum gegn konum .